यू–१९ भलिबलको प्रत्यक्ष प्रसारण कान्तिपुर म्याक्सबाट
राजधानीमा हुने सहाना प्रधान स्मृति यू–१९ पुरुष तथा महिला भलिबल प्रतियोगिताको मुख्य प्रायोजकमा सीजी फुड्सको वाईवाई र मिडिया पार्टनरमा केएमजीको कान्तिपुर म्याक्स टेलिभिजन जोडिएका छन् ।
काठमाडौँ — राजधानीमा हुने सहाना प्रधान स्मृति यू–१९ पुरुष तथा महिला भलिबल प्रतियोगिताको मुख्य प्रायोजकमा सीजी फुड्सको वाईवाई र मिडिया पार्टनरमा केएमजीको कान्तिपुर म्याक्स टेलिभिजन जोडिएका छन् ।प्रतियोगिता आइतबारदेखि त्रिपुरेश्वरस्थित राखेप कभर्डहलमा सुरु हुनेछ । तीनकुनेस्थित कान्तिपुर टेलिभिजनको हलमा आयोजित कार्यक्रममा शुक्रबार सहाना प्रधान फाउन्डेसनकी अध्यक्ष रामकुमारी झाँक्री, सीजी फुड्सका प्रमुख कार्यकारी निर्देशक प्रदीप पुडासैनी र कान्तिपुर टेलिभिजनका प्रमुख कार्यकारी निर्देशक शिशिर पछाईंबीच सम्झौतापत्रमा हस्ताक्षर भएको छ । चौधरी ग्रुपका प्रबन्ध निर्देशक निर्वाण चौधरीले यू–१९ टिम भन्नेबित्तिकै युवाको सहभागिता हुने र भविष्यमा तिनै युवाले राष्ट्रिय टोलीको नेतृत्व गर्ने भएकाले त्यो टोलीसँग आफ्नो ब्रान्ड जोडिन पाउँदा खुसी लागेको बताए । कान्तिपुरका कार्यकारी निर्देशक पछाईंले क्रिकेट, फुटबल, फुटसलका साथै राष्ट्रिय खेल भलिबलको यू–१९ प्रतियोगितालाई कान्तिपुर टेलिभिजनले प्रत्यक्ष प्रसारण गरेर यसको दायरा फराकिलो पार्ने बताए ।ग्रासरुट स्तरदेखि नै भलिबल विकासमा लाग्ने अवधारणाबमोजिम सातै प्रदेशका महिला तथा पुरुष यू–१९ टिम सहभागी रहने प्रतियोगितामा सीजी फुड्स र कान्तिपुर म्याक्स टेलिभिजन जोडिनु आयोजकका लागि गर्वको कुरा भएको फाउन्डेसनकी अध्यक्ष झाँक्रीले बताइन् । सात प्रदेशका महिला तथा पुरुष टिमले भाग लिने प्रतियोगिताको प्रत्यक्ष प्रसारण कान्तिपुर म्याक्स टेलिभिजनबाट हुनेछ ।